O femeie și-a dat în judecată fostul soț pentru că s-a mutat împreună cu amanta pe aceeași stradă
Data actualizării: Data publicării:
O italiancă și-a dat în judecată fostul soț pentru că, după despărțire, acesta s-a mutat împreună cu femeia pentru care a părăsit-o pe aceeași stradă, la câteva sute de metri distanță de locuința ei. Avocata femeii a solicitat daune morale pentru că, spunea ea, gestul bărbatului i-a provocat depresie clientei sale.
Cei doi soți din Santarcangelo, provincia italiană Rimini, erau căsătoriți de aproape 40 de ani când bărbatul a decis să-și părăsească soția pentru amantă. Noul cuplu s-a mutat împreună pe aceeași stradă, la câteva sute de metri de fosta soție. Aceasta, în vârstă de 59 de ani, l-a dat în judecată și a reușit să obțină daune morale, potrivit Il Resto del Carlino.
Femeia susține că a intrat într-o depresie foarte puternică din cauza comportamentului fostului soț care, în plus, nu i-a plătit nici pensia de întreținere stabilită la divorț.
„Nu este primul caz de separare în care se acordă daune morale. Dar aceasta este unic, având în vedere că bărbatul s-a mutat cu noua parteneră chiar lângă fosta soție”, a declarat Elena Guidi, avocata soției.
Guidi a mai precizat că femeia apelase disperată la ea în urmă cu un an, după ce „fostul soț, un bărbat de 61 de ani, a părăsit-o pentru altcineva, a încetat să-i mai plătească indemnizația de întreținere convenită și apoi a plecat să locuiască cu noua parteneră la doar câteva sute de metri de locul unde a stat cu fosta soție o viață”.
„Pentru mine a fost un coșmar, atât de mult m-am consumat încât am suferit o depresie puternică”, a declarat femeia, care este casnică și care a mai menționat că „sfârșitul căsniciei noastre a fost deja o traumă puternică... După aproape 39 de ani m-a părăsit pentru alta și a plecat de acasă într-o noapte”.
După câteva luni, bărbatul a încetat să-i mai plătească pensia și, mai mult, din luna august a anului trecut s-a mutat cu noua parteneră „chiar pe strada pe care locuim eu și unul dintre copiii noștri”.
Instanța a decis ca bărbatul să-i plătească fostei soții 4.300 de euro daune morale și o indemnizație lunară de 350 de euro.